**Előterjesztés**

**Litér Község Önkormányzata Képviselő-testületének**

**a 2016. november 23-i ülésére a**

 **az egészségügyi alapellátás körzeteinek meghatározásáról szóló önkormányzati rendelet megalkotása tárgyú napirendi ponthoz**

Tisztelt Képviselő-testület!

Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 4. pontja a települési önkormányzat feladataként határozza meg az egészségügyi alapellátás biztosítását. Az országgyűlés 2015. július 6-án fogadta el az egészségügyi alapellátásról szóló 2015. évi CXXIII. törvényt (Eatv.).

2015. augusztus 1-től az önkormányzatok egészségügyi alapellátással kapcsolatos feladatait az

Eatv. állapítja meg:

„ 5. § (1) A települési önkormányzat az egészségügyi alapellátás körében gondoskodik:

1. a háziorvosi, házi gyermekorvosi ellátásról,
2. a fogorvosi alapellátásról
3. az alapellátáshoz kapcsolódó háziorvosi, házi gyermekorvosi és fogorvosi ügyelet ellátásáról,
4. a védőnői ellátásról, és
5. az iskola-egészségügyi ellátásról”

Az egészségügyi alapellátásról szóló 2015. évi CXXIII. törvény 5.§ (1) bekezdés a) -e) pontjaiban meghatározott valamennyi egészségügyi alapellátás körzeteit az Eatv. 6.§ (1) bekezdése alapján önkormányzati rendeletben kell szabályozni.

*„6.§ (1) A települési önkormányzat Képviselő-testülete a Kormány által kijelölt praxiskezelő által megadott szempontokat figyelembe véve - rendeletben megállapítja és kialakítja az egészségügyi alapellátások körzeteit.*

*Több településre is kiterjedő ellátás esetén a körzet székhelyét az érintett települési önkormányzatok erre irányuló megállapodásban határozzák meg.”*

Az önálló orvosi tevékenységről szóló 2000. évi II. törvény 2.§ (1)-(2) bekezdése szerint:

*„háziorvosi önálló orvosi tevékenységet – akadályoztatásának jogszabályban meghatározott eseteit kivéve – csak személyesen folytathat az önkormányzat által meghatározott háziorvosi körzetben, a praxisjogot engedélyező határozat jogerőre emelkedésétől. A praxisjog alapján végezhető önálló orvosi tevékenység – törvényben meghatározott kivétellel –csak a települési önkormányzat rendeletében meghatározott háziorvosi körzetbe folytatható.”*

A 6.§ (2) bekezdése alapján pedig: *A 6.§ (2) bekezdés szerinti körzetek megállapítása és kialakítása során ki kell kérni az alapellátásért felelős országos módszertani intézet véleményét is.”*

Ez a szerv a Nemzeti Egészségfejlesztési Intézet (NEFI). A véleménykérés megtörtént, a NEFI véleménye alapján Litér Község Önkormányzata Képviselő-testületének az egészségügyi alapellátási körzetek megállapításáról szóló rendelete-tervezetben szereplő adatok, és a körzetek szerinti felosztások megfelelőek.

Fentiek alapján kérem, szíveskedjenek döntésüket meghozni!

*Az előterjesztést készítette: Sárdi Jánosné ig.vez.főtan.* Bencze Éva sk.

 jegyző

**Litér Község Önkormányzat Képviselő-testületének**

 **…/2016.(…..) önkormányzati rendelete az egészségügyi alapellátás körzeteinek meghatározásáról**

Litér Község Önkormányzata Képviselő-testülete Magyarország Alaptörvénye 32. cikk (1) bekezdés a) pontjában, valamint az egészségügyi alapellátásról szóló 2015. évi CXXIII. törvény 6.§ (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontjában meghatározott feladatkörében eljárva, az Országos Alapellátási Intézet véleményének kikérésével a következőket rendeli el:

1.§ (1) A rendelet hatálya kiterjed Litér Község közigazgatási területén területi ellátási kötelezettséggel működő háziorvosi, fogorvosi, védőnői körzetre, továbbá az alapellátáshoz kapcsolódó ügyeleti ellátásra, valamint az iskola-és ifjúság egészségügyi ellátásra.

(2) Litér Község Önkormányzata Képviselő-testülete a Magyarország helyi önkormányzatairól szóló 2011. évi CLXXIII. törvény 13. § (1) bekezdés 4. pontjában kapott felhatalmazás értelmében a kötelező egészségügyi alapellátási feladatait,

a) a háziorvosi alapellátás tekintetében, Litér település székhellyel, az 1. mellékletben felsorolt körzethez tartozó települések önkormányzataival kötött együttműködési megállapodás alapján látja el.

b) a fogorvosi alapellátás tekintetében, Litér település székhellyel, az 1. mellékletben felsorolt körzethez tartozó települések önkormányzataival kötött együttműködési megállapodás alapján látja el.

c) a védőnői alapellátás tekintetében, Litér település székhellyel, az 1. mellékletben felsorolt körzethez tartozó települések önkormányzataival kötött együttműködési megállapodás alapján látja el.

2.§ Az alapellátáshoz kapcsolódó orvosi ügyeleti ellátást a Balatonalmádi Város Önkormányzata Feladatellátási szerződés alapján látja el. Az ügyeleti ellátás székhelye: 8220 Balatonalmádi, Egészségügyi Központ, Petőfi Sándor utca 2-4. A ép. Fsz.

3. § Az alapellátáshoz kapcsolódó iskola-és ifjúság-egészségügyi ellátás a 2. mellékletben felsorolt intézmények nevelésében, oktatásában részesülő gyermekek, tanulók részére biztosított.

4.§ Ez a rendelet a kihirdetését követő napon lép hatályba.

                        Szedlák Attila  sk                                                   Bencze Éva sk

                            polgármester                                                             jegyző

**Előzetes hatásvizsgálat**

**Litér község Önkormányzata Képviselő-testülete**

**.. /2016.(……..) önkormányzati rendelete**

**az egészségügyi alapellátási körzetekről**

A jogalkotásról szóló 2010. évi CXXX. törvény 17.§ (1) bekezdése alapján az előzetes hatásvizsgálattal a jogszabály előkészítője felméri a jogszabály változás előzetes következményeit.

A Tv. 17. § /2/ bekezdése alapján az előzetes hatásvizsgálat keretében az alábbi tényezők vizsgálata szükséges:

**Társadalmi-gazdasági hatása:**

A rendelet az egészségügyi alapellátás körzeteit határozza meg. Cél a lakosság biztonságos ellátása, a körzethatár a település közigazgatási területét átfogja. Társadalmi, gazdasági hatása nincs.

**Környezeti, egészségi körülmények**:

A rendelet az egészségügyi alapellátás körzeteit határozza meg. Az egészségügyi szolgáltatás igénybevételének lehetőségéről ad tájékoztatást.

**Adminisztratív terheket befolyásoló hatása**:

A rendeletnek adminisztratív terheket befolyásoló hatása nincs.

**Egyéb hatása:** Nincs.

**A rendelet megalkotásának szükségessége**, **elmaradása esetén várható következmények**:

Az egészségügyi alapellátásokról szóló törvény kötelezővé teszi az önkormányzatok számára a rendelet megalkotását. Ennek elmaradása a felügyeleti szerv törvényességi vizsgálatát eredményezheti.

**A rendelet alkalmazásához szükséges feltételek**:

A rendelet elfogadása többlet személyi feltételt, forrást és szervezeti változást nem igényel.

 **I n d o k o l á s**

A rendelet megalkotásának céljai: - a jogalkotási kötelezettségnek való megfelelés

* az egészségügyi alapellátás feltételeinek megteremtése

A rendeletnek az európai uniós joggal kapcsolatos összehangolási és egyeztetési vonatkozása nincs.

 **Véleményezés**

A rendelet tervezetet a Nemzeti Egészségfejlesztési Intézet Alapellátási Igazgatósága véleményezte.

Litér, 2016. október 7.

 Bencze Éva

 jegyző

